รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม ผลักดันการดำเนินงานของหน่วยงานในกระบวนการยุติธรรมเพื่อเพิ่มประสิทธิภาพการดำเนินคดีความผิดฐานสมคบ หรือสนับสนุนช่วยเหลือการกระทำความผิดเกี่ยวกับยาเสพติด
วันอังคารที่ 10 พฤศจิกายน 2563
รัฐมนตรีว่าการกระทรวงยุติธรรม ผลักดันการดําเนินงานของหน่วยงานในกระบวนการยุติธรรมเพื่อเพิ่มประสิทธิภาพการดําเนินคดีความผิดฐานสมคบ หรือสนับสนุนช่วยเหลือการกระทําความผิดเกี่ยวกับยาเสพติด
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมเชิงปฏิบัติการผู้บริหารหน่วยงานในกระบวนการยุติธรรมเพื่อเพิ่มประสิทธิภาพการดําเนินคดีความผิดฐานสมคบ หรือสนับสนุนช่วยเหลือการกระทําความผิดเกี่ยวกับยาเสพติด
ในวันจันทร์ที่ ๙ พฤศจิกายน ๒๕๖๓ เวลา ๑๓.๐๐ น. ณ โรงแรมอมารี ดอนเมือง แอร์พอร์ต กรุงเทพ เขตดอนเมือง กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมเชิงปฏิบัติการผู้บริหารหน่วยงานในกระบวนการยุติธรรมเพื่อเพิ่มประสิทธิภาพการดําเนินคดีความผิดฐานสมคบ หรือสนับสนุนช่วยเหลือการกระทําความผิดเกี่ยวกับยาเสพติด โดยมี นายวิชัย ไชยมงคล​​ เลขาธิการคณะกรรมการป้องกันและปราบปรามยาเสพติด และผู้แทนจากหน่วยงานที่เกี่ยวข้องกว่า ๖๐ คน เข้าร่วมประชุมฯ
ในการนี้ รัฐมนตรีว่าการกระทรวงยุติธรรม กล่าวใจความสําคัญตอนหนึ่งว่า การแก้ไขปัญหายาเสพติดของรัฐบาล พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้มอบนโยบายที่สําคัญประการหนึ่ง คือ การให้แต่ละจังหวัดตั้งเป้าหมายในการยึดทรัพย์สิน และกําหนดแผนงานรองรับ พร้อมทั้งจัดทําแผนผังความเชื่อมโยงของเครือข่ายและเส้นทางการเงินของนักค้ายาเสพติด เพื่อนํามาตรการบังคับริบทรัพย์สิน มาตรการด้านการฟอกเงินและภาษี มาใช้ในการดําเนินการกับเครือข่ายการค้ายาเสพติดรายสําคัญ และนายทุนที่อยู่เบื้องหลังการกระทําความผิดเกี่ยวกับยาเสพติด ในส่วนการดําเนินงานตรวจสอบและริบทรัพย์สินที่ผ่านมาในแต่ละปี หากคํานวณจากปริมาณยาเสพติดที่แพร่ระบาดอยู่มาเป็นตัวเงิน จะมีมูลค่ามากถึงหลักล้านล้านบาท แต่ในปีหนึ่งเราสามารถยึดทรัพย์สินของผู้กระทําความผิดได้เพียงหลักพันล้านบาทเท่านั้น ซึ่งจากหลักคิดดังกล่าว นํามาสู่แนวทางใหม่ในการยึดทรัพย์สินของผู้กระทําความผิดเกี่ยวกับยาเสพติดในกลุ่มผู้ถูกจับกุม และขยายผลไปยังเครือข่ายการค้า โดยเฉพาะในกลุ่มผู้ที่มีการทําธุรกรรมที่มีเหตุอันควรสงสัยว่าจะเกี่ยวข้องกับการกระทําความผิดเกี่ยวกับยาเสพติดจากสํานักงาน ปปง. ซึ่งได้ตั้งเป้าหมายให้สามารถยึดทรัพย์สินให้ได้มากกว่าเดิม ๑๐ เท่า โดยสําหรับวิธีการดําเนินการนั้น ได้สั่งการให้จัดตั้งทีมสืบสวนขยายผลด้วยการใช้เครื่องมือพิเศษเชื่อมโยงกับทุกคดี และให้มีการตั้งหัวหน้าผู้รับผิดชอบที่ได้รับการฝึกอบรมแล้วมาดูแล โดยให้มีการประเมินมูลค่ายาเสพติดตามมูลค่าจริง และให้ติดตามยึดทรัพย์สินในส่วนของมูลค่า หรือผลประโยชน์ที่ผู้กระทําผิดควรจะได้รับจากการค้ายาเสพติด รวมถึงการดําเนินคดีกับตัวการสําคัญหรือนายทุนที่อยู่เบื้องหลังการกระทําความผิด หรือผู้ร่วมขบวนการค้ายาเสพติด รวมทั้งผู้ที่สนับสนุนช่วยเหลือการกระทําความผิดเกี่ยวกับยาเสพติด โดยทั้งหมดจําเป็นต้องอาศัยมาตรการทางกฎหมายตามพระราชบัญญัติมาตรการในการปราบปรามผู้กระทําความผิดเกี่ยวกับยาเสพติด พ.ศ. ๒๕๓๔
รัฐมนตรีว่าการกระทรวงยุติธรรม กล่าวต่อความว่า ในความผิดฐานสมคบหรือสนับสนุนช่วยเหลือ และการดําเนินคดีในความผิดฐานฟอกเงินตามพระราชบัญญัติป้องกันและปราบปรามการฟอกเงิน พ.ศ.2542 รวมทั้งความผิดฐานหลีกเลี่ยงภาษี ตามประมวลรัษฎากร โดยการดําเนินคดีความผิด ฐานสมคบและสนับสนุนช่วยเหลือฯนั้น เป็นมาตรการหลักสําคัญ ที่ผ่านมาได้รับความร่วมมือด้วยดีจากทุกฝ่าย ซึ่งยังมีปัญหาและอุปสรรคในการทําสํานวน คดีสมคบ คือ พยานหลักฐาน ข้อมูลทางโทรศัพท์ ความเคลื่อนไหวในบัญชีธนาคาร เอามาแลกกับคําขออนุมัติจับกุมไม่ทัน จะทําอย่างไรให้ทัน การขออนุมัติแจ้งข้อหาจับกุม จะย่นเวลาอย่างไรให้เร็ว และปัญหาการทําสํานวนคดีฟอกเงิน ไม่มีระเบียบวิธีที่ชัดเจนในการทําคดี จะเก็บหลักฐานอย่างไรให้ครบถ้วน สําหรับการประชุมเชิงปฏิบัติการในวันนี้ มีความมุ่งหมายที่จะพัฒนาและเพิ่มประสิทธิภาพในการดําเนินคดีกับตัวการสําคัญ หรือนายทุนที่อยู่เบื้องหลังการกระทําความผิด หวังเป็นอย่างยิ่งว่า จะได้รับความร่วมมือจากผู้เข้าร่วประชุมในการที่จะได้ร่วมกันระดมความคิดเห็นและประสบการณ์ เพื่อกําหนดแนวทางการปฏิบัติให้เป็นไปตามวัตถุประสงค์ ต่อไป